
Prijedlog programskih obaveza Lokalnog javnog emitera     „Radio televizije Rožaje“ d.o.o. za 2024. godinu


Zakonski okvir

Shodno članu 76a Zakona o elektronskım medijima Sl. list RCG", br. 46/2010, 40/2011 - dr. zakon, 53/2011, 6/2013, 55/2016, 92/2017 i 82/2020 - dr. Zakon(Odluke o osnivanju  društva sa ograničenom odgovornošću, d.o.o. Lokalni javni emiter ,,Radio televizija Rožaje“, kao i člana 16.Statuta Lokalnog javnog emitera  dužan je da pripremi Predlog programskih obaveza sa finansijskim planom za kako bi se javnost izjasnila o tome ispunjavaju li predložene programske obaveze kriterijume propisane članom 74 Zakona o elektronskim medijima.


Program rada sa finansijskim planom Radio televizije Rožaje za 2024. Godinu biće objavljen na zvanično sajtu RTR -a.

Članom 74. Zakona o elektronskim medijima propisano je da su javni emiteri dužni da pruzaju  javne usluge proizvodnje i emitovanja radijskih i/ili televizijskih programa sa informativnim, kulturnim, umjetničkim, obrazovnim, naučnim, dječjim, zabavnim,  sportskim i drugim programskim sadržajima,kojima se obezbjeđuje ostvarivanje prava i interesa građana i drugih subjekata u oblasti informisanja.

Javna usluga podrazumijeva samostalnu i nezavisnu proizvodnju, uređivanje i emitovanje programa koji nijesu u službi političkih, ekonomskih i drugih centara moći, objektivno i pravovremeno informisanje javnosti o političkim, privrednim, kulturnim, obrazovnim, naučnim, sportskim i drugim značajnim događajima i pojavama u zemlji i inostranstvu, kao i proizvodnju i emitovanje programa namijenjenih različitim segmentima društva, bez diskriminacije, posebno vodeći računa o specifičnim grupama kao što su djeca i omladina, pripadnici manje brojnih naroda i drugih manjinskih nacionalnih zajednica, osobe sa invaliditetom, socijalno i zdravsțveno ugroženi.

Javni emiteri su obavezni na njegovanje kulture javnih komunikacija i jezičkih standarda, proizvodnju i emitovanje programa koji izražavaju nacionalni i kulturni identitet Crne Gore i kulturni i etnički identitet  manje brojnih naroda i drugih manjinskih nacionalnîh zajednica, kao  i proizvodnju i emitovanje programa na jezicima manje brojnih naroda i drugih manjinskih nacionalnoh zajednica na područjima na kojima žive. 

Ugovorom između lokalne samouprave i Lokalnog javnog  emitera utvrđuje se vrsta i  i obim svih javnih usluga  kojejavni emiter pruža.

Pored programskih obaveza utvrđenih ovim zakonom  definišu se i programski sadržaji posvećeni informisanju  lica oštećenog sluha i vida.

Javni  emiter je dužan da  saglasno članu 76a stav 8. Zakona o elektronskim medijima, na osnovu Ugovora, izradi i donese svake godine,a nąjkasnije do 31. decembra tekuće za sledeću godinu rada Program sa finansijskim planom kojim se utvrđuju aktivnosti i programske obaveze, kao i finansijska sredstva za njihovu  realizaciju.

Uvod


Lokalni javni emiter „Radio televizija Rožaje“ u ulozi je objektivnog i pravovremenog informisanja građana o svim temama od javnog interesa. RTR je u fokusu rada ima prvenstveno teme iz lokalne zajednice koje se tiču svih životnih sfera ljudi. Za relativno kratko vrijeme postojanja RTR je postal glavni izvor informisanja o događajima u Rožajama, uz to, medij koji u kontinuitetu afirmiše sve identitetske posebnosti rožajskog kraja. Tome svjedoče konkretni statistički parametri koji pokazuju da se naši medijski sadržaji prate kako u Crnoj Gori i region, tako i u Evropi i svijetu.

Radio televizija Rožaje biće i u narednoj godini okrenuta građanima i njihovim programskim potrebama, poštujući principe pravednosti i društvene odgovornosti. Pratićemo sve javne događaje koji su sastavni dio lokalne društvene zbilje, te posvetiti pažnju svim kolektivnim i individualnim dostignućima naših sugrađana. Zahvaljujući saradnji sa našim medijskim partnerima u državi i regionu, nastavićemo da pružamo blagovremene informacije o svim događajima na različitim nacionalnim i loklanim frekvencijama.

Jedan od glavnih zadataka Rado televizije Rožaje i u narednoj godini biće da nastavi da kreira pozitivnu javnu percepciju rožajskog kraja dajući prednost temama koje prikazuju snažane intelektualne i društvene potencijale ljudi iz naše zajednice. U tom kontekstu, naša zalaganja će biti usmjerena na rušenje negativnih stereotipa koji su se decenijama gradili o Rožajama, na osnovu polovičnih, tendencioznih i neobjektivnih izvještaja u medijima.

Tokom 2024. godine bićemo u službi kontinuirane promocije prirodnog bogatstva koje nas okružuje.

I u narednom periodu nastavićemo da posvećujemo pažnju isticanju vjerskih osobenosti pripadnika svih konfesija u našoj opštini. 


Programske obaveze Lokalnog javnog emitera „Radio televizija Rožaje“ d.o.o.


Tokom 2024. godine u programu LJE RTV Rožaje biće zastupljeni brojni i raznovrsni medijski sadržaji. Emisijama finansiranim iz opštinskog budžeta, kao i informativnim, dokumentarnim, kulturnim, dječijim, zabavnim i muzičkim programom bićemo u službi pravovremenog i objektivnog informisanja građana, te afirmaciji društveno-kulturnog bića naše zajednice.
	
Direktnim prenosom zasijedanja lokalnog parlamenta i programskim sadržajima emitovanim kroz posebne emisije, LJE RTR Rožaje će realizovati programske obaveze po osnovu Ugovora koji se zaključuje sa Opštinom Rožaje, a koji se odnosi na finansiranje dijela programskih sadržaja, pridržavajući se pritom zakonskih obaveza u domenu ostvarivanju opšteg interesa, te prava i obaveze u informisanju, u skladu sa profesionalnimstandardima i kodeksom novinara Crne Gore. 

RTR će i u narednoj godini nastavititi saradnju sa Radio- televizijom Crne Gore na polju razmjene svih društveno značajnih medijskih sadržaja kao i sa medijskim partnerima Regionalnom televizijom RTV Novi Pazar, Novom M, Radio televizijom Nikšić i drugim lokalnim emiterima.

Planiramo da u toku 2024. Godine omogućimo prenos sjednica lokalnog parlamenta na Parlamentarnom kanalu RTCG, uz to, da obezbijedimo dodatan medijski prostor za odbornike rožajskog lokalnog parlamenta po uzoru na medijske sadržaje koje Javni servis priprema sa poslanicima državnog parlamenta. 

Važan korak u pravcu kreiranja medijskih sadržaja u toku 2024. godine baziraće se na intenzivnijoj medijskoj saradnji sa našim sugrađanima koji žive u dijaspori. 

Zaključili smo da postoji ogromno interesovanje od strane naših sugrađana koji žive u dijaspori za aktivno učešće u programskim sadržajima RTR-a. Statistika potvrđuje da se naš program, putem društvenih mreža i strima, aktivno prati u inostranstvu.

U konačnom, LJE RTV Rožaje će sprovoditi Odluku Agencije za elektronske medije, 
koja se odnosi na kreiranje i realizaciju programskih sadržaja sopstvene produkcije, što podrazumijeva snimanje svih informativnih, naučnih, kulturnih i tematskih emisija.


Struktura programa


Struktura programa, odnosno segmenata u okviru medijskih servisa Lokalnog javnog emitera RTV Rožaje dominantno pripada sektoru javnih usluga. U predstojećim tabelama struktura programa podijeljena je na plan emisija Radio Rožaje, ali se u  cilju sveobuhvatnog unapređenja proces informisanja javnosti, informativni sadržaji dodatno plasiraju i posredstvom Portala RTR –a i drugih medijskih platformi.

Plan programa Radio Televizije Rožaje za 2024.godinu obuhvata programska opredjeljenja čiji je cilj obezbjeđivanje kvalitetnih radijskih i televizijskih formata koji su namijenjeni različitim ciljnim grupama slušalaca i gledalaca.

Podrazumijeva se poštovanje profesionalnih i stručnih standarda izraženih kroz kreativnost i vjerodostojnost.

Program RTR-a realizuje se na ustaljen način kroz ljetnju i zimsku programsku šemu koje su prilagođene kulturološkim potrebama građana u skladu sa običajima i odlikama na kojima počiva svakodnevni život stanovništva opštine Rožaje i okruženja. 
Kako bi naš program stigao do što većeg broja ljudi i bio dostupan različitim ciljnim grupama, i u narednoj godini radićemo na dodatnom osavremenjavanju internet platformi preko kojih emitujemo video i audio sadržaje. 

Programske šeme


Zakonom o elektronskim medijima propisano je da programska osnova opšteg radijskog ili televizijskog programa sadrži programsku šemu kojom se određuje: vrsta programa, odnosno njihovo razvrstavanje u pojedine grupe, predviđeni kvantitativni odnos između pojedinih grupa sadržaja, predviđeni maksimalni opseg oglasnih sadržaja, predviđeni obim sopstvenih audiovizuelnih djela, vrijeme emitovanja.

Članom 74 propisano je da su javni emiteri dužni da pružaju javne usluge proizvodnje i emitovanja radijskih i/ili televizijskih programa sa informativnim, kulturnim, umjetničkim, obrazovnim, naučnim, dječijim, zabavnim, sportskim i drugim programskim sadržajima, kojima se obezbjeđuje ostvarivanje prava i interesa građana i drugih subjekata u oblasti informisanja.


Tokom 2024. godine, program RTR-a će se realizovati prema programskim šemama:

Glavna (zimska), šema u periodu od 1. januara do 21. juna i od 22. septembra do 31. decembra.

Zimska programska šema podrazumijeva Jutarnji program u trajanju od tri sata, sa servisnim i meteo informacijama, obavještenjima koja se tiču svih gradskih službi, lokalne uprave i ostalih institucija, četiri kratka bloka informativnih emisija - vijesti, centralnu emisiju „Hronika dana“ u trajanju od 30 minuta, sa video i tonskim izvještajima vezanim za gradske aktuelnosti, kao i ankete sa građanima o problemima u gradu, specijalizovane autorske emisije namijenjene osobama sa invaliditetom i drugim ranjivim kategorijama društva, emisije o kulturi i zdravlju, sportske emisije. 

Glavna šema obuhvata i emisije namijenjene djeci predškolskog i školskog uzrasta, kao i emisije posvećene studentima i srednjoškolcima, te emisije muzičkog i zabavnog tipa. 

Veliki dio programa zauzimaće ankete i razgovori sa građanima, te njihovo uključivanje u naš  rad u najvećoj mogućoj mjeri.


Ljetnja programska šema od 21. juna do 22. septembra


Ljetnja šema podrazumijeva sve informativne emisije koje se realizuju i tokom zimske programske šeme, sa izuzetkom autorskih emisija koje se u tom periodu ne realizuju zbog kolektivnih odmora, težeg pronalaska adekvatnih gostiju i slično. Tokom ljetnje programske šeme program je više fokusiran na turizam i kulturu, jer su to dešavanja koja obilježavaju ovaj period godine u našem gradu.

Vikend programska šema (subotom i nedjeljom) je izmijenjena pa se slušaocima u toku vikenda, uz info blokove i emisije plasira više muzičkog i programa zabavnog karaktera.

Praznična šema - Tokom novogodišnjih, državnih i vjerskih praznika, programska šemaRadio televizije Rožaje će se prilagoditi u informativnom, muzičkom segmentu, te dijelu koji se odnosi na dnevne autorske emisije.

Takođe, za vrijeme praznika, određuju se dežurstva za novinara i tonskog realizatora, koji su nakon radnog angažovanja tog dana u pripravnosti i u slučaju potrebe obavezni da se vrate u radne prostorije.

Tokom lokalnih i parlamentarnih izbora, sadržaj programa RTR –a se prilagođava Pravilima o predstavljanju političkih stranaka, kandidata i njihovih programa, koja usvaja Savjet LJE RTR- a u skladu sa smjernicma i obavezama koje diktira Agencija za elektronske medije (AEM).
	 
	Informativni program Radio televizije Rožaje

Produkcijski sadržaj televizije Rožaje u prethodnom periodu kroz eksperimentalni a potom i cjelodnevni program sastavljen kao mozaik društvenog, privrednog, kulturno-umjetničkog, naučno-obrazovnog, zabavno-rekreativnog i sportskog formata postao je za veoma kratko vrijeme prepoznat od strane pripadnika različith ciljnih grupa.
Sa jedinstvenim imidžom i racionalnom mjerom između različitih segmenata televizijskih formata, a u vremenu kada su se pojavile brojne radio i TV stanice koje funkcionišu tako što komercijalizuju svoju ponudu na račun kvaliteta, Radio televizija Rožaje će nastojati da unaprijedi svoj program koji je prevashodno edukativan i informativan, ne zanemarujući zabavne i sadržaje, uz poštovanje važećih standarda.
Poseban značaj informativnog programa Radio televizije Rožaje ogleda se u pružanju usluga proizvodnje i emitovanja radijskih ili televizijskih programa sa različitim programskim sadržajima kojima se obezbjeđuje ostvarivanje prava i interesa građana i drugih subjekata u oblasti informisanja. Obzirom na ulogu koju ima, lokalni emiter je izuzetno važan resurs za objavljivanje priča iz lokalne  sredine, koje nijesu u fokusu nacionalnih emitera. 
Informativni program Radio televizije Rožaje, okosnica je programa sopstvene produkcije. Sopstvenom produkcijom smatraju se informativne, kulturno-umjetničke, muzičke, sportske i druge emisije, kao i drugi izvorno proizvedeni programski sadržaji čiji je proizvođač emiter ili su proizvedeni po njegovoj narudžbi, uz upotrebu  raspoloživih ljudskih i tehničkih kapaciteta.
U narednom periodu zadržaćemo informativni program raspoređen kroz osam informativnih emisija na dnevnom nivou iz domena sopstvene produkcije. 

Vijesti i Dnevnik I i II

U programu Radio televizije Rožaje, na dnevnom nivou, emituju se dva bloka vijesti u trajanju od po 10 i 15 minuta i dva dnevnika u trajanju od po 25 minuta. Informativni sadržaji dominantno sadrže lokalne teme iz domena aktuelnih političkih, društvenih, kulturnih i sportskih dešavanja, te najave važnih događaja uz obavještenja iz različitih društvenih sektora.


Jutarnji program „Jutro pod Hajlom“
 

Jutarnji program sadrži obilje servisnih informacija. Tu prvenstveno spadaju obavještenja  o funkcionisanju vodovodne, kanalizacione i elektro-mreže.
 U cilju vjerodostojnog izraza, u proces jutarnjeg informisanja uključeni su izvještaji iz Odjeljenja bezbjednosti, Auto-moto saveza, Komunalnog preduzeća, autobuske stanica, Službe hitne pomoći i Doma zdravlja,Služba zaštite i spašavanja itd.

Radi što boljeg i potpunijeg praćenja rada i lokalnog parlamenta, emituju se opširni izveštaji sa skupštinskih zasijedanja.

Veoma značajna je i promocija vrijednosti ambijentalne kulture i uređenja grada. Poseban segment je rezervisan za turizam i praćenje rada lokalne turističke organizacije a potrebna pažnja je posvećena i događajima koje organizuje NVO sektor. 
U jutarnjem dijelu programa i dalje emitujemo emisiju "Dogodilo se na današnji dan” koja je edukativno zabavnog karaktera, i koja traje 5 do 10 minuta.



Emisija „Rožajski posjedak“

Emisija „Rožajski posjedak“ dokumentarni je zapis o minulim vremenima i društvenim prilikama u proteklim decenijama. Emisija je za kratko vrijeme postojanja zabilježila rekordnu gledanost i obavezala nas da u 2024. godini dodatno ojačamo segmente za njenu dalju realizaciju. 
S obzirom na činjenicu da je za snimanje tog medijskog izraza neophodan poseban senzibilitet i značajno drugačiji pristup u odnosu na kreiranje standardnih novinarskih izraza, nije jednostavno u svakom momentu pronaći sagovornike koji bi bili učestvovali u sporovođenju epizodnog sadržaja ove emisije. Stoga, planiramo da u narednoj godini proširimo spektar sagovornika, ne ograničavajući se isključivo na rožajsku opštinu. Uvažavajući povezanost ljudi i njihovih životnih dešavanja u cijelom regionu, smatramo da istorijski mozaik možemo sklapati sa gostima i iz susjednih opština.
Radio televizija Rožaje će od aprila početi emitovanje nove sezone serijala.


Emisija „Nedjeljno popodne“


Gosti emisije Nedjeljno popodne, kroz priču o sebi i svom životu govore o društvu u kome žive i rade, o ukupnom društvenom ambijentu i poslovima kojima se bave, te  umjetnosti, kulturi, nauci, muzici, sportu, politici i biznisu. To je svojevrsna televzijska i radijska emisija posebnog žanra, posvećena stvaraocima u različitim društvenim sferama.

Radio televizija Rožaje će kao i do sada posebnu pažnju poklanjati emisijama koje se bave razvojem poljoprivrede. Kroz specifične programske sadržaje afirmiše se ova privredna grana koja predstavlja jedan od najvažnijih razvojnih resursa na teritoriji opštine.
Kroz priču o uspješnim poljoprivrednicima - domaćinima, sa područija rožajske opštine afirmiše se proizvodnja zdrave hrane, život na selu i zaštita zdrave, ekološke sredine. 
U kreiranju emisije najveći dio imaju gledaoci i slušaoci, koji svojim mišljenjima i prijedlozima, usmjeravaju autora prema zanimljivim temama. 

Emisije posvećene djeci i mladima

U programu RTR- a važno mjesto zauzimaju sadržaji namijenjeni djeci, odnosno najmlađoj populaciji. U saradnji sa profesorima, učenicima i upravama škola, redovno realizujemo emisije iz domena afirmisanja stvaralaštva mladih iz oblasti nauke, kulture, književnosti, slikarstva, sporta, te predstavljamo kolektivne i individualne rezultate koje ostvaruju na raznim takmičenjima.
I u narednom peridu bićemo spremni da kreiramo i emitujemo različite sadržaje iz ovih oblasti. Dodatnu pažnju posvetićemo mlađoj populaciji u ruralnim djelovima naše opštine kako bi sva djeca imala jednake prilike da iskažu svoj potencijal.
Jedno od najznačajnijih mjesta u dijelu sopstvene produkcije RTR-a zauzimaju emisije i prilozi posvećeni sportskim dešavanjima. I u narednoj godini fokus našeg programa biće na sportskim ostvarenjima timova i pojedinaca, u oblastima svih sportova. 
Napomena: Zaštita prava i naglašena briga za interese maloljetnih lica, posebno za sprječavanje ugrožavanja njihovog zdravstvenog, moralnog, intelektualnog, emotivnog i socijalnog razvoja, predstavljaju izraženu karakteristiku normativnog okvira koji prati rad lokalnih emitera. U skladu sa tim, zaštita prava i interesa maloljetnika u fokusu je posebne pažnje RTR-a.




Zabavni program

Muzička šema Radio televizije Rožaje bogata je raznolikim žanrovskim sadržajima koji su namijenjeni različitim starosnim grupama. Muzički raspon kreće se od modernih numera koje prate mladi pa do etno i tradicionalne muzike. Poseban akcenat redakcije koja realizuje muzički program je na poštovanju standarda u domenu plasiranja zvučnih i vizuelnih sadržaja. 
Kada je riječ o muzičkom programu RTR naši planovi prevashodno su usmjereni ka dopunjavanju novim muzičkim sadržajima i emisijama, kao i blokovima koji su deficitarni, a sve to uz već utvrdene muzičko - programske šeme.
Muzička šema RTR prati program u pojedinim njegovim segmentima, spektar raznovrsnih muzičkih stilova je pravilno uravnotežen i dopunjuje cjelokupnu programsku vizuru našeg medija. Zahvaljujući dugogodišnjoj praksi na ovom polju nije bilo nikakvih neželjenih pojava i to nas ohrabruje da nastavimo dalje.


Emisije namijenjene nevladinom sektoru

Radio televizija Rožaje pratiće aktivno i u narednoj godini rad nevladinog sektora. Tu prije svega mislimo na brojne aktivnosti koje se u Rožajama realizuju zahvaljujući projektima koje finansiraju domaći i strani fondovi. Radio televizija Rožaje biće na raspolaganju svim lokalnim nevladim organizacijama u domenu ostvarivanja vidljivosti projekata koja je uslov da bi bili podržani od strane prvenstveno stranih fondova. Na taj način pomagaćemo nevladinom sektoru da ostvari prolaz kod brojnih fondova, te omogućiti jačanje civilnog društva na lokalnom nivou i njegov opstanak.
Naročitu programsku pažnju posvetićemo programima koje realizuju nevladine organizacije koje se bore za bolji društveni položaj žena i osoba sa invaliditetom.


Emisije posvećene kulturi

Radio televizija Rožaje aktivno prati sva kulturna dešavanja u gradu pod Hajlom. O tome svedoče sati programa iz domena sopstvene produkcije posvećeni promocijama knjiga, književnim večerima, izložbama slika, koncertima, književnim susretima, te događajima koje organizuju lokalne ustanove kulture.
U našem programu ugostili smo brojne kulturne stvaraoce iz lokalne zajednice i regiona i dali ogromanu važnost afirmaciji i očuvanju identitetskih posebnosti naše sredine koje su prezentovane kroz razne programe. 
Posebno smo ponosni na snimanje i realizaciju sadržaja posvećenih Danima dijaspore, Septembarskom kulturnom ljetu, festivalima Zlatna Pahulja i Rožajski akšamluk te književnim susretima Zaim Azemović i Miroslav Đurović te drugim programima koji su u službi građenja autentičnosti rožajskog društveno – kulturnog izraza. Zahvaljujući saradnji sa koju smo ostvarili sa Javnim servisom i drugim televizijama u Crnoj Gori i šire, naši kulturni sadržaji emituju se u cijelom regionu. Zalaganja u ovoj oblasti nastavićemo i u 2024. godini. 


Program na albanskom jeziku


Lokalni javni emiter Radio televizija Rožaje je jedini lokalni emiter u Crnoj Gori koji ispunjava obavezu izvještavanja na jeziku manje brojnih naroda na nivou lokalne zajednice.Redakcija za program na albanskom jeziku postoji od otvaranja televizije i do sada je, u punoj mjeri, opravdala svoje postojanje. Program iz tog domena je mozaičnog karaktera, sastavljena od informativnog i muzičkog dijela.Informativni segment daje pregled svih važnih dešavanja, posebno onih koji su vezani za mjesta i događaje značajne za albansku populaciju. 
Emitovanje sadržaja na albanskom jeziku ostvarivaće se i u toku 2024. godine, sa tendencijom širenja produkcijskih kapaciteta za ovu oblast. 

Zvanični sajt Radio televizije Rožaje postao je nezaobilazana platforma za informisanje o svim važnim lokalnim događajima, kako nivou opštine Rožaje tako i u regionu i širom svijeta gdje žive ljudi čije je porijklo sa naših krajeva. Veći dio sadržaja koji objavljujemo na sajtu dijelimo na našoj zvaničnoj fejsbuk stranici „Radio televizija Rožaje“. 
Osim pisanih sadržaja, putem našeg sajta moguće je uživo pratiti TV i radio program Radio televizije Rožaje. 
Zvanična statistika koja prikazuje posjete sajtu kao i kontakte koje sa našim programom ostvaruju posjetioci, bilježi svakodnevni rast pregleda naših medijskih sadržaja. U toku protekle godine u ljetnjim mjesecima, evidentiran je doseg publike od preko tri miliona.
U 2024. godini planiramo da sve važne događaje iz naše opštine prenosimo uživo putem naših društvenih platformi što će dodatno pojačati aktraktivnost i relevantnost našeg medija.

Finansijski plan za 2024. godinu

Prijedlog finansijskog plana Lokalnog javnog emitera „Radio televizija Rožaje“ za 2024. godinu je projektovan u skladu sa sredstvima opredijeljenim iz budžeta Opštine Rožaje, sopstvenim sredstvima i drugim prihodima.
Tabela 1.
	
         PRIHODI
	
    2024.GODINA

	Sredstva opredijeljena Ugovorom
	        
   
              245.000,00

	Marketing LJE  RTR d.o.o.
	          
                13.000,00


	
Donacije

	           
                15.000,00

	Projekti namijenjeni kreiranju medijskih sadržaja koje finansiraju državni i strani fondovi, ambasade i internacionalna udruženja
	           


                39.000,00

	
UKUPNO
	
      312.000,00 eura







Tabela 2.
	
        RASHODI

	
  2024. GODINA 

	Bruto zarade zaposlenih
	             280. 800,00

	Agencija za elektronske medije
	                  6.600,00

	Servisiranje radio i TV  opreme
	                  2.000,00

	PAM
	                  6.500,00

	Kancelarijski materijal
	                     500,00

	Električna energija
	                  4.000,00

	Komunikacione usluge 
	                  3.500,00

	Proizvodnju programa na terenu
	                  3.000,00

	Održavanje i registra vozila
	                 1.560,00

	Bankarske provizije
	                    700,00

	Neplanirani troškovi
	                 2.750,00

	
          UKUPNO

	         
             311.910,00 

